בית הספר לעבודה סוציאלית קיים כנס שבחן את הקשר בין זכויות אדם, פרקטיקה של מדיניות ועבודה סוציאלית.
הכנס נפתח עם הרצאתה של ד"ר ג'יין מקפרסון מאוניברסיטת ג'ורג'יה באטלנטה, ארה"ב, יו"ר ועדת זכויות אדם של ה-Council of Social Work Education. ד"ר מקפרסון סקרה באמצעות מבט היסטורי את הקשר בין מקצוע העבודה הסוציאלית וזכויות אדם. היא הדגימה את הפרקטיקה של עבודה סוציאלית מבוססת זכויות.
ד"ר מירב משה גרודופסקי, ראש בית הספר לעבודה סוציאלית ויוזמת הכנס, הציגה ממצאים ממחקרה העוסק במודלים של עבודה סוציאלית מבוססת זכויות. במרכז המחקר עמד המודל של מרכזי עוצמה והמודל של מז"ח. המחקר חידד את השוני בין תהליך של מיצוי זכויות לעומת פרקטיקה מבוססת זכויות.
במהלך הכנס התקיימו ארבע סדנאות שחשפו את משתתפי הכנס: עובדות ועובדים סוציאליים, פעילים חברתיים, סטודנטים ואנשי אקדמיה, לדרכים שונות לקידום זכויות אדם ופרקטיקה של מדיניות.
השותפים בכנס: מרכזי זכויות חברתיות (מז"ח), פיקוח העבודה הקהילתית של משרד הרווחה במחוז הדרום ושתיל.